Proiect
Parlamentul Republicii Moldova

LEGE

privind susţinerea sectorului întreprinderilor 
mici şi mijlocii
Avînd în vedere importanţa deosebită a sectorului întreprinderilor mici şi mijlocii în asigurarea creşterii economice durabile a Republicii Moldova, necesitatea susţinerii acestuia prin crearea de condiţii juridice şi economice stabile, propice dezvoltării activităţii antreprenoriale, 
în temeiul art. 72 alin. (3) lit. r) din Constituţia Republicii Moldova, Parlamentul adoptă prezenta lege organică.
Capitolul I
Dispoziţii generale
Articolul 1. Sfera de reglementare

(1) Obiectivul prezentei legi este de a stabili un mediu instituţional, regulatoriu şi administrativ favorabil dezvoltării sectorului întreprinderilor mici şi mijlocii din Republica Moldova.

(2) Prezenta lege stabileşte temeiurile şi formele juridice, economice şi organizatorice de susţinere a dezvoltării sectorului întreprinderilor mici şi mijlocii de către de stat.
(3) Criteriile stabilite de prezenta lege sînt unele de bază şi nu privează statul de dreptul de a acorda o atenţie deosebită, în cadrul eforturilor sale, sectorului întreprinderilor mici şi mijlocii.

Articolul 2. Definiţia şi clasificarea întreprinderilor 
                    micro-, mici şi mijlocii
(1) Sectorul întreprinderilor mici şi mijlocii este constituit din totalitatea întreprinderilor micro-, mici şi mijlocii din Moldova. 

(2) Întreprindere mijlocie este agentul economic al cărui număr mediu scriptic anual de salariaţi nu depăşeşte 249 persoane şi suma anuală a veniturilor din vînzări, precum şi valoarea totală anuală de bilanţ a activelor nu depăşeşte 50 milioane lei. 

(3) Întreprindere mică este agentul economic al cărui număr mediu scriptic anual de salariaţi nu depăşeşte 49 persoane şi suma anuală a veniturilor din vînzări, precum şi valoarea totală anuală de bilanţ a activelor nu depăşeşte 25 milioane lei.
(4) Întreprindere micro- este agentul economic al cărui număr mediu scriptic de salariaţi nu depăşeşte 9 persoane şi suma anuală a veniturilor din vînzări, precum şi valoarea totală anuală de bilanţ a activelor nu depăşeşte 3 milioane lei.

(5) În sensul prezentei legi subiect al sectorului întreprinderilor mici şi mijlocii se consideră şi persoanele fizice care practică activitatea de întreprinzător, fără a constitui o persoană juridică.
(6) Acţiunea prezentei legi nu se extinde asupra următoarelor întreprinderi:
a) agenţi economici care deţin o poziţie dominantă pe piaţă;

b) agenţi economici în al căror capital social cota membrului fondator (asociatului, participantului, acţionarului)-persoană juridică, care nu este subiect al sectorului întreprinderilor mici şi mijlocii depăşeşte 35%, cu excepţia organizaţiilor necomerciale;

c) agenţi economici în al căror capital social cota statului, organizaţiilor (organelor, instituţiilor publice, întreprinderilor de stat) depăşeşte 35%;

d) companiile fiduciare şi de asigurare;

e) fondurile de investiţii;

f) agenţii economici importatori de mărfuri supuse accizelor;
g) băncile, organizaţiile de microfinanţare, asociaţiile de economii şi împrumut şi alte instituţii financiare;
h) casele de schimb valutar şi lombardurile;

i) întreprinderile din domeniul jocurilor de noroc.

Articolul 3. Statutul de întreprindere micro-, mică şi mijlocie
(1) Agenţii economici sînt calificaţi drept întreprinderi micro-, mici sau mijlocii, conform criteriilor stabilite la art. 2 alin. (2)-(5) din prezenta lege: 

a) în scopul efectuării lucrărilor statistice privind evoluţia sectorului întreprinderilor mici şi mijlocii;

b) în scopul beneficierii de facilităţi sau scutiri prevăzute de legislaţia în vigoare pentru întreprinderile micro-, mici şi mijlocii;

c) în scopul beneficierii de programele de susţinere a sectorului întreprinderilor mici şi mijlocii;

d) în alte cazuri stipulate de legislaţia în vigoare.

(2) Statutul de întreprindere micro-, mică sau mijlocie apare, în mod declarativ, în virtutea Declaraţiei pe propria răspundere, document prin care agentul economic declară pe propria răspundere corespunderea sa criteriilor de subiect al sectorului întreprinderilor mici şi mijlocii.

În cazurile prevăzute la art.3 alin. (1) lit. a), clasificarea drept întreprindere micro-, mică sau mijlocie se efectuează de către Biroul Naţional de Statistică, în baza datelor prezentate de agenţii economici în rapoartele financiare şi statistice.

În cazurile prevăzute la art.3 alin. (1) lit. b) şi c) declaraţia se depune la organizaţiile (organele, instituţiile publice, întreprinderile de stat) care administrează facilităţile, scutirile sau programele destinate susţinerii întreprinderilor micro-, mici şi mijlocii.

Alte cazuri şi modul de utilizare a Declaraţiei pe propria răspundere vor fi prevăzute de legislaţia în vigoare.

(3) Declaraţia pe propria răspundere conţine: 

a) date de identificare a agentului economic (denumirea, adresa juridică, numărul de înregistrare);

b) numele şi funcţia semnatarului; 

c) forma organizatorico-juridică; 

d) numărul mediu anual de salariaţi;

e) cifra anuală a veniturilor din vînzări;

f) valoarea totală anuală de bilanţ a activelor;

g) lista membrilor fondatori (asociaţi, participanţi, acţionari)-persoane juridice, cota cărora în capitalul social al întreprinderii depăşeşte 35%;

h) numărul mediu anual de salariaţi, cifra anuală a veniturilor din vînzări, valoarea totală anuală de bilanţ a activelor, forma organizatorico-juridică a membrilor fondatori (asociaţi, participanţi, acţionari)-persoane juridice, cota cărora în capitalul social al întreprinderii depăşeşte 35%. 

Lista elementelor declaraţiei este exhaustivă şi nu poate fi interpretată extensiv.

(4) Dreptul la beneficierea de scutirile, facilităţile, programele destinate susţinerii sectorului întreprinderilor mici şi mijlocii se realizează în baza Declaraţiei pe propria răspundere.

Organizaţia (organul, instituţia publică, întreprinderea de stat) care administrează facilitatea, scutirea sau programa destinată întreprinderilor micro-, mici şi mijlocii este obligată să înregistreze Declaraţia pe propria răspundere imediat la recepţionare şi să elibereze agentului economic exemplarul doi al declaraţiei, pe care se indică numărul de înregistrare şi se aplică ştampila organizaţiei. 

În cazul în care organizaţia refuză să înregistreze Declaraţia pe propria răspundere, agentul economic o expediază printr-o scrisoare recomandată. Data expedierii scrisorii serveşte ca dată a depunerii Declaraţiei pe propria răspundere.

(5) Biroul Naţional de Statistică este organul public care deţine baza de date a întreprinderilor micro-, mici şi mijlocii şi care, la solicitarea organizaţiei (organului, instituţiei publice, întreprinderii de stat) administrează facilitatea, scutirea sau programul destinat susţinerii întreprinderilor micro-, mici şi mijlocii, verifică corespunderea agentului economic criteriilor de întreprindere micro-, mică sau mijlocie la data depunerii Declaraţiei pe propria răspundere, conform datelor specificate la art.2 alin. (2)-(4) din prezenta lege, pentru anul de gestiune precedent anului în curs, şi ca urmare a veridicităţii informaţiei prezentate în Declaraţia pe propria răspundere.

(6) Agenţii economici nou înfiinţaţi pot beneficia de facilităţile, scutirile sau programele destinate susţinerii întreprinderilor micro-, mici şi mijlocii în baza Declaraţiei pe propria răspundere. Facilitatea, scutirea sau participarea la program rămîne în vigoare dacă, conform totalurilor primului an de gestiune, agentul economic nou-înfiinţat corespunde criteriilor stipulate la art. 2 alin.      (2)-(5) din prezenta lege. În cazul în care conform datelor primului an de gestiune agentul economic nu corespunde criteriilor stipulate la art. 2 alin. (2)-(5) din prezenta lege agentul economic este privat de dreptul de a beneficia de facilitatea, scutirea sau programul respectiv. 

Modul (procedura) de privare, consecinţele privării şi alte aspecte aferente se stabilesc de legislaţia în vigoare.

(7) Agentul economic este privat de dreptul de a beneficia de scutirea, facilitatea, programul de susţinere a întreprinderilor micro-, mici şi mijlocii dacă:

a) la data depunerii Declaraţiei pe propria răspundere, conform datelor anului de gestiune precedent anului în curs, agentul economic nu corespundea cerinţelor art. 2 alin. (2)-(5) din prezenta lege şi/sau se încadrează în una sau mai multe dintre categoriile de agenţi economici stabilite la art. 2 alin. (6) din prezenta lege;

b) în perioada de beneficiere se încadrează în una sau mai multe din categoriile de agenţi economici stabilite la art. 2 alin. (6) din prezenta lege.

Modul, procedura de privare, consecinţele privării şi alte aspecte aferente se stabilesc de legislaţia în vigoare.

(8) Încetarea corespunderii agentului economic cerinţelor stabilite la art. 2 alin. (2)-(5) din prezenta lege în procesul beneficierii de scutirea, facilitatea, programul de susţinere a întreprinderilor micro-, mici şi mijlocii nu poate servi drept temei pentru privarea acestuia de a beneficia de scutirile, facilităţile, programele de susţinere a întreprinderilor micro-, mici şi mijlocii, cu excepţia cazurilor prevăzute la art. 2 alin. (6) şi art. 3 alin. (6) din prezenta lege.

(9) În cazul în care, fondatorul (asociatul, participantul, acţionarul)-persoană juridică, cota căruia în capitalul social al întreprinderii depăşeşte 35%, nu este rezident al Republicii Moldova, calificarea acestuia drept întreprindere micro-, mică sau mijlocie, va fi efectuată în baza documentelor justificatoare corespunderii sale criteriilor specificate la art. 2 alin. (2)-(5) din prezenta lege şi neîncadrarea în una sau mai multe categorii de agenţi economici specificaţi la art. 2 alin. (6) din prezenta lege.
Calificarea fondatorului (asociatului, participantului, acţionarului)-persoană juridică nerezident, cota căruia în capitalul social al întreprinderii depăşeşte 35%, drept întreprindere micro-, mică sau mijlocie, conform definiţiilor stipulate la art. 2 din prezenta lege, va fi efectuată în scopurile beneficierii de către întreprinderea rezident de cazurile prevăzute la art.3 alin. (1) cu excepţia lit. a).

Documentele justificatoare vor cuprinde informaţia specificată la art.3 alin. (3), cu excepţia lit. g).

(10) Valorile indicatorilor financiari (veniturile din vînzări şi valoarea totală de bilanţ a activelor) de calificare a fondatorului nerezident (asociatului, participantului, acţionarului) - persoană juridică, cota căruia în capitalul social al întreprinderii depăşeşte 35%, drept întreprindere micro-, mică sau mijlocie, în scopurile prevăzute la art.3 alin. (9) din prezenta lege, vor fi transformate din valuta naţională a ţării de reşedinţă a fondatorului nerezident în valuta naţională a Republicii Moldova, la rata de schimb a Băncii Naţionale a Moldovei la data înregistrării documentelor justificatoare, stipulate la art.3 alin. (9), de către organizaţiile prevăzute la art.3 alin. (2), sau la data expedierii documentelor justificatoare, stipulate la art.3 alin. (9), prin scrisoare recomandată.
(11) Documentele nominalizate la art.3 alin. (9) se prezintă, legalizate oficial, conform legislaţiei ţării de reşedinţă a fondatorului nerezident (asociatului, participantului, acţionarului) - persoană juridică, şi legalizate de către oficiile consulare ale Republicii Moldova de peste hotare, fiind traduse în limba de stat, astfel fiind demonstrată corespunderea fondatorului nerezident (asociatului, participantului, acţionarului) - persoană juridică criteriilor stipulate la art. 2 al prezentei legi.
Capitolul II
Cadrul politic şi instituţional privind susţinerea de stat
a sectorului întreprinderilor mici şi mijlocii
Articolul 4. Cadrul politic privind susţinerea de stat a sectorului 
                     întreprinderilor mici şi mijlocii
Elaborarea, coordonarea, monitorizarea şi evaluarea politicilor şi acţiunilor privind susţinerea de stat a dezvoltării sectorului întreprinderilor mici şi mijlocii se efectuează de Guvern, prin intermediul Ministerului Economiei şi Comerţului. 
Articolul 5. Subiecţii şi obiectele susţinerii dezvoltării sectorului 
                    întreprinderilor mici şi mijlocii

(1) Susţinerea dezvoltării sectorului întreprinderilor mici şi mijlocii este efectuată de organele de stat, conform strategiilor şi programelor de stat aprobate de Guvern şi organizaţiile nestatale.

(2) Subiecţii susţinerii de stat a dezvoltării sectorului întreprinderilor mici şi mijlocii sînt ministerele, alte autorităţi administrative centrale şi autorităţile administraţiei publice locale, precum şi alte organe autorizate.

(3) Subiecţii susţinerii nestatale a dezvoltării sectorului întreprinderilor mici şi mijlocii sînt persoanele fizice şi juridice, inclusiv străine.

(4) Obiecte ale susţinerii de stat a dezvoltării sectorului întreprinderilor mici şi mijlocii sînt întreprinderile micro-, mici şi mijlocii, conform articolului 2 al prezentei legi.
Articolul 6. Organizaţia pentru dezvoltarea sectorului 
                     întreprinderilor mici şi mijlocii

(1) Organizaţia pentru dezvoltarea sectorului întreprinderilor mici şi mijlocii este organizaţia necomercială de pe lîngă Ministerul Economiei şi Comerţului, responsabilă de implementarea politicii de stat privind susţinerea dezvoltării întreprinderilor micro-, mici şi mijlocii. 

(2) Organizaţia pentru dezvoltarea sectorului întreprinderilor mici şi mijlocii implementează politica de stat privind susţinerea dezvoltării sectorului întreprinderilor mici şi mijlocii, în conformitate cu strategiile de susţinere a dezvoltării sectorului întreprinderilor mici şi mijlocii şi cu alte strategii şi programe ale Guvernului. 

(3) Modul de funcţionare şi creare a Organizaţiei pentru dezvoltarea sectorului întreprinderilor mici şi mijlocii se stabileşte de Guvern.

Articolul 7. Fondurile speciale destinate finanţării acţiunilor de 
                     susţinere a dezvoltării sectorului întreprinderilor mici 
                     şi mijlocii

(1) Fondurile speciale destinate finanţării acţiunilor de susţinere a dezvoltării sectorului întreprinderilor mici şi mijlocii sînt fonduri în care se colectează veniturile cu destinaţia finanţării acţiunilor Guvernului sau ale autorităţilor administraţiei publice locale privind susţinerea dezvoltării întreprinderilor micro-, mici şi mijlocii.

(2) Crearea fondurilor speciale, sursele de venituri şi destinaţia lor se stabilesc prin legi aparte sau prin decizii ale autorităţilor reprezentative şi deliberative ale unităţilor administrativ-teritoriale.

(3) Fondurile speciale se includ în bugetele respective în conformitate cu principiile şi regulile de elaborare, aprobare şi executare a acestor bugete.

(4) Fondurile speciale, detaliate pe venituri şi cheltuieli, se aprobă ca anexă la legea bugetară anuală sau la deciziile autorităţilor reprezentative şi deliberative ale unităţilor administrativ-teritoriale cu privire la aprobarea bugetelor respective.

(5) Excedentele fondurilor speciale la finele anului bugetar sînt accesibile spre utilizare, în aceleaşi scopuri, pentru anul bugetar următor, dacă actele normative nu prevăd altfel.

Articolul 8. Strategiile de stat de susţinere a dezvoltării sectorului 
                     întreprinderilor mici şi mijlocii

(1) Strategiile de stat de susţinere a dezvoltării sectorului întreprinderilor mici şi mijlocii sînt documente de planificare strategică a politicii de stat privind susţinerea sectorului întreprinderilor mici şi mijlocii care definesc obiectivele şi identifică priorităţile politicii stat de susţinere a sectorului întreprinderilor mici şi mijlocii.

Strategiile de stat de susţinere a dezvoltării sectorului întreprinderilor mici şi mijlocii sînt aprobate prin hotărîre de Guvern şi stabilesc: 
scopurile şi obiectivele politicii de stat în domeniul susţinerii întreprinderilor micro-, mici şi mijlocii;

grupurile ţintă de întreprinderi micro-, mici şi mijlocii vizate de direcţiile strategice de activitate ale politicii de stat;

sarcinile şi acţiunile concrete de realizare a strategiilor, inclusiv costurile acestora;

sursele de finanţare;

instituţiile publice responsabile de implementarea strategiilor;

indicatorii de monitorizare a procesului de implementare şi impactului generat; 
procesul de monitorizare; 
termenele de implementare;

alte prevederi necesare implementării corespunzătoare a strategiilor.

(2) Elaborarea şi coordonarea procesului de implementare a strategiilor sînt efectuate de Ministerul Economiei şi Comerţului.

(3) Finanţarea procesului de realizare a strategiilor se va efectua prin includerea în legea bugetară anuală a resurselor financiare necesare, precum şi prin crearea fondurilor speciale conform prevederilor legislaţiei în vigoare.
Articolul 9. Programele de susţinere a dezvoltării sectorului 
                     întreprinderilor mici şi mijlocii

(1) Programele de susţinere a dezvoltării sectorului întreprinderilor mici şi mijlocii constituie un complex de acţiuni (activităţi) indivizibile, interconectate, intercondiţionate, orientate spre realizarea unui obiectiv bine determinat în cadrul politicii de stat privind stimularea dezvoltării întreprinderilor micro-, mici şi mijlocii, finanţate din resurse bugetare şi/sau resurse financiare nebugetare, inclusiv străine donatoare.

Programele de susţinere a dezvoltării sectorului întreprinderilor mici şi mijlocii sînt aprobate de către Guvern. 
Ministerele, alte autorităţi administrative centrale  sau alte organizaţii (organe, instituţii publice, întreprinderi de stat) sînt în drept să elaboreze şi să aprobe de sine stătător programe de susţinere a dezvoltării sectorului întreprinderilor mici şi mijlocii.
(2) Componentele de bază ale programelor de susţinere a dezvoltării sectorului întreprinderilor mici şi mijlocii sînt:

subiectul, scopul, principiile şi termenele de implementare a programului;
recipienţii suportului oferit în cadrul programului;
suma suportului individual oferit pentru un business plan în cadrul programului;
organizaţia (organul, instituţia publică, întreprinderea de stat) care iniţiază programul;
organizaţia (organul, instituţia publică, întreprinderea de stat) care gestionează programul;
instituţia sau organizaţia (organul, instituţia publică, întreprinderea de stat) care finanţează programul;
criteriile de eligibilitate pentru beneficierea de suport şi modul de aplicare;
durata programului de suport.
(3) Monitorizarea, coordonarea şi corelarea procesului de implementare a programelor de susţinere a dezvoltării sectorului întreprinderilor mici şi mijlocii se efectuează de către Organizaţia pentru dezvoltarea sectorului întreprinderilor mici şi mijlocii.

(4) Plafoanele cheltuielilor administrative de lansare şi desfăşurare a programelor de dezvoltare a sectorului întreprinderilor mici şi mijlocii şi cele complementare acestora, de monitorizare, evaluare şi control vor fi stabilite la aprobarea bugetului fiecărui program, dar nu mai mult de 10% din valoarea sumelor alocate pentru programul propriu-zis.

(5) Întreprinderile, instituţiile, organizaţiile, indiferent de forma organizatorico-juridică şi de proprietate, organizaţiile necomerciale sînt în drept să elaboreze de sine stătător şi să implementeze programe de susţinere a sectorului întreprinderilor mici şi mijlocii, să creeze fonduri de susţinere a întreprinderilor micro-, mici şi mijlocii, precum şi să înainteze propuneri autorităţilor publice privind introducerea proiectelor şi acţiunilor în cadrul programelor de susţinere a dezvoltării sectorului întreprinderilor mici şi mijlocii.

Articolul 10. Activitatea autorităţilor administraţie publice locale de 
                      susţinere a dezvoltării sectorului întreprinderilor mici 
                      şi mijlocii
(1) Autorităţile administraţiei publice locale susţin dezvoltarea sectorului întreprinderilor mici şi mijlocii prin aprobarea şi implementarea programelor locale de susţinere a dezvoltării sectorului întreprinderilor mici şi mijlocii, elaborate în baza şi în scopul realizării Strategiei de stat de susţinere a dezvoltării sectorului întreprinderilor mici şi mijlocii.
(2) Ministerul Economiei şi Comerţului va acorda asistenţă şi suport autorităţilor administraţiei publice locale în procesul elaborării programelor locale de susţinere a dezvoltării sectorului întreprinderilor mici şi mijlocii.
(3) În scopul finanţării implementării programelor locale de susţinere a dezvoltării sectorului întreprinderilor mici şi mijlocii şi altor acţiuni de susţinere a întreprinderilor micro-, mici şi mijlocii, autorităţile administraţiei publice locale sînt în drept să instituie fonduri speciale, conform articolului 7 din prezenta lege.

(4) În scopul susţinerii dezvoltării întreprinderilor mici şi mijlocii autorităţile administraţiei publice locale sînt în drept să implementeze orice acţiuni necesare în limita competenţelor sale, conform legislaţiei în vigoare.
Capitolul III
Dispoziţii finale şi tranzitorii
Articolul 11. Dispoziţiile finale şi tranzitorii
(1) Prezenta lege intră în vigoare la data publicării.
(2) La data intrării în vigoare a prezentei legi se abrogă Legea nr. 112-XIII din 20 mai 1994 cu privire la susţinerea şi protecţia micului business (republicată în Monitorul Oficial al Republicii Moldova, 2002, nr. 69, art. 553).
(3) Guvernul, în termen de 6 luni:

va prezenta Parlamentului propuneri privind aducerea legislaţiei în concordanţă cu prezenta lege;

va aduce actele sale normative în corespundere cu prezenta lege;
va institui Organizaţia pentru dezvoltarea sectorului întreprinderilor mici şi mijlocii.

